Az aranykor vége
HVGAngliában a Premier Liga hétvégi fordulójában a Manchester United hazai pályán is csupán döntetlenre végzett a...
Angliában a Premier Liga hétvégi fordulójában a Manchester United hazai pályán is csupán döntetlenre végzett a Leeds Uniteddel, amely megcsappant játékosállományával egyszerre küzd a kiesés és a pénzügyi csőd ellen. A 2000-2001-es szezonban még a Bajnokok Ligája elődöntőjébe is eljutott Leeds 80 millió angol font tartozást halmozott föl, mivel az akkori sikeren felbuzdulva nyakló nélkül költött futballistákra, ám az eredmények - és ezzel a bevételek - elmaradtak. A klub csak úgy tudta elkerülni a csődöt, hogy eladta piacképes sztárjait, a maradék játékosok vállalták fizetésük 20 százalékos csökkentését, és a hitelezők átütemezték az adósságokat.

Első pillantásra még mindig a Premier Liga a leggazdagabb, a téli szünetben nyitott átigazolási "ablakban" például a bajnoki címért küzdő Manchester United, a Chelsea - amelynek pénzügyi hátterét az orosz Roman Abramovics állja (HVG, 2003. július 12.) - és az Arsenal is legalább 10 millió fontért vásárolt be, miközben az európai kontinens élcsapatai legfeljebb csereberélgettek egymással. A Rupert Murdoch médiabirodalmához tartozó BSkyB műholdas tévétársasággal tavaly augusztusban kötött hároméves közvetítési megállapodás az előzőnél némiképp rosszabb kondíciójú ugyan, ám az 1,024 milliárd font még mindig a legnagyobb összeg, amit a világon bárhol kifizetnek egy labdarúgó-bajnokság jogaiért. Ennek ellenére a Premier Liga mezőnyének csak a negyede nyereséges, és a pénzügyi fegyelem erősítése érdekében a következő idénytől kilenc pont levonással büntetik azt a klubot, amely - a Leeds által éppen elkerülni igyekezett - csődvédelembe menekül hitelezői elől.

Németországban Leo Kirch médiabirodalmának két évvel ezelőtti összeomlása vetett véget az aranykornak, amelyben a Bundesliga mérkőzéseinek tévéjogaiért kifizetett összeg az 1995-1996-os szezon - átszámítva - 84 millió eurójáról a 2000-2001-es bajnokság 383 millió eurójára emelkedett. A tavaly nyáron véget ért idényben a csapatok a becslések szerint már mintegy 200 millió euró bevételtől estek el, és ez néhányuknál drasztikus döntéseket követelt. A Borussia Dortmund játékosai 20 százalékos fizetéscsökkentésbe mentek bele, és a klub - amelynek hazai nézőátlaga a legmagasabb a Bundesligában - 100 millió euró hitel felvételét tervezi jövőbeni jegybevételeinek zálogba csapásával. A Kaiserslautern viszont már a stadionját és sztárja, Miroslav Klose átigazolási jogát is eladta nehézségei enyhítésére.

Olaszországban az Il Sole 24 Ore gazdasági napilap becslése szerint a 2002- 2003-as szezonban a 18 első osztályú klub összesen 948 millió euró adósságot halmozott föl. A római kormány a veszteség leírásának elnyújtását kezdeményezte, ezt viszont az Európai Bizottság a versenyt sértőnek tartja és kivizsgálja (HVG, 2003. november 22.). A Parmalat csődje az FC Parma - amelyet a szezon végén várhatóan eladnak -, Sergio Cragnotti élelmiszer-ipari birodalmának összeomlása pedig a római Lazio pénzügyi helyzetét rendítette meg. Stabilnak így az elitcsapatok közül csak a milliárdos kormányfő Silvio Berlusconi AC Milanjának, a Moratti család pénzelte, szintén milánói Internazionalénak, valamint a Fiat autógyárat maga mögött tudó torinói Juventusnak a háttere mondható.

NAGY GÁBOR